Gandia millora les pistes del Skate Park de Roís de Corella i instal·la mobiliari nou
07 maig 2021

## Gandia millora les pistes del Skate Park de Roís de Corella i instal·la mobiliari nou07 maig 2021Última actualització: 07 maig 2021

![](../gestion/img/68eca80fb56d9842e5df715a16197b5820fce1b91d996e4c548a01609e07e35f.jpg)  
  

El **regidor delegat de Polítiques amb la Ciutadania i president de la Junta de Districte de Roís de Corella, Nahuel González,** junt a l’**edil** **delegat de Serveis Bàsics a la Ciutadania, Miguel Ángel Picornell**, han visitat aquest migdia les instal·lacions del Skate Park situades al barri per a conèixer les reformes de les pistes de skate i trial bici i el mobiliari nou que l’Ajuntament de Gandia hi ha instal·lat a aquest espai d’oci i recreació municipal. Aquesta iniciativa s’ha portat endavant a petició i en coordinació amb els usuaris i s’ha materialitzat gràcies al pressupost de la Junta de Districte de Roís de Corella,

Després d’un recorregut per la zona, González ha detallat que “_s’han arreglat les pistes de skate i s’han falcat els mòduls rocosos de la pista de trail bici per a reduir la perillositat de l’activitat i s’hi han instal·lat 5 papereres i 4 bancs per a que la gent que gaudeix d’aquest espai tinga les millors condicions possibles. D’aquesta manera, continuem treballant pel barri i pels espai públics i agraïm el treball de la ciutadania organitzada a través de les entitats del Skate Park per a millorar aquesta zona_”.

D’altra banda, l’edil de Polítiques per la Ciutadania ha destacat que les millores al Skate Park de Gandia “_donen resposta a la demanda d’algunes millores per part de molta joventut de la ciutat, i especialment del barri Roís de Corella, que gaudeixen de l’esport, l’oci i l’aire lliure a aquesta zona, tan necessaris en moments difícils com és la situació de pandèmia_”.

Finalment, Picornell ha mostrat la seua satisfacció davant les millores, perquè demostren que “_la gent s’ha preocupat perquè Gandia i aquest barri compte amb espais nets i han demanat mobiliari per a no ocupar els espais que habitualment ocupen els usuaris que practiquen aquests esports_”. Per últim, el responsable de Serveis Bàsics ha instat els usuaris i el veïnat del barri “_a fer un ús responsable del mobiliari que han demanat_”.